section_heading: Povijest
paragraph_text: Brojni su ostatci iz doba antike. Podno Jurjevice prema Pregrađu vrlo vjerojatno je postojalo naselje rimskih veterana Pagus Scunasticus. Na predjelu Podjurjevice u suhozidnim međama dosta je obrađenih kamenih kvadera te nešto opeke i crijepa. U gornjem dijelu više je zidanih bunara, a pored "Bunara sv. Jure" nalazi se poklopac rimskoga sarkofaga, koji je dugo služio kao pojilo za stoku. Ima dimenzije 2,20×0,80 m, s profiliranim timpanom u obliku nedovršene rozete. Poznat je i nalaz brončanog novčića cara Proba iz 3. st. u Podjurjevici, te zlatnik cara Nerona pronađen pored ceste Tikiruša - Cerno. Na lokalitetu Drini ispod Jurjevice 2005. je pronađeno nekoliko rimskih kamenih ulomaka, od kojih je najvrjedniji natpis u čast boga Libera. Na kamenom kvaderu dimenzija 33×20×26 cm urezan je natpis SACRUM LIBERO PATRI (Posvećeno ocu Liberu). Riječ je o žrtveniku koji je bio posvećen bogu Liberu, uobičajenog atributa Pater (otac). Na Gračinama u Humcu spominje se hram u njegovu čast. Na jugoistočnoj padini Buturovice blizu puta prema Starome gradu, nalazi se Lalića kula iz 18. st. Dimenzije su joj u osnovi 6,08×6,45 m, ima prizemlje i dva kata, s krovom od kamenih ploča. Ima i 13 puškarnica, od kojih je dio zazidan. Proglašena je nacionalnim spomenikom kulture.